Budaj, Ján, poslanec NR SR (2017-10-18):
Ďakujem, pán predsedajúci. Dámy a páni, prispejem do diskusie, tak ako každý si myslím, že, ako každý si aj ja myslím, že nejakým vlastným prínosom. Chcel by som najmä koalíciu upozorniť, že to, že opozícia zdvihla prst, a verím, že verejnosť to vníma v tejto kauze, ktorá zdanlivo je vyriešená, preto aj minister hovorí, že stiahol úradníkov, a zdá sa, ako vidím, niektorým koaličným poslancom, že už úplne výbor nestiahol aj odmenu. O čom teda vlastne hovoríme? No to, čo my hovoríme, je predovšetkým systém. Pán Bžán nie je výnimka, pán Bžán nie je nejaký jav, ktorý sa zjavil včera. Je špička ľadovca, systému, systému strán, ktoré si niekedy ironicky hovoria štandardné, a to naozaj ma vtedy, vždycky sa priam zľaknem, lebo tieto strany by chceli, aby takáto prax, že dávame našim, že sa meria dvojakým metrom, že pán Bžán, naozaj, kam sa pohne, tam on má objednávky z verejného sektoru. Spomeňme si mesto Michalovce, kde, kde, kde sa prezentuje, kde sa prezentuje zmluvami so starostom, už spomínané parkovisko, kde zase radí proti verejnému sektoru. Ale znovu je to, ale znovu je to politicky ovplyvnené. Po množstve podnikateľov rôznych druhov, ktoré sa prilepovali na verejnú sféru, tu teda máme advokátov, ktorí už ťažia naozaj veľkou lyžicou, lebo tie sumy, o ktorých hovoríme, tak to sú naozaj obrovské sumy. Čiže toto je hlavná téma, dámy a páni z koalície, my sa obávame, že pán Bžán jednak že tu nie je odvčera, že to robí už dlhšie, ale hlavne, že je to pars pro toto, že je to človek jeden z mnohých. A už roky. A práve Obyčajní ľudia, a preto opäť odmietam také útoky, ktoré predviedol pán minister, práve toto hnutie alebo táto malá, naozaj malá a bezradná partia ľudí upozorňuje na moloch korupcie a podľa mňa by to malo byť odporcom korupcie iba sympatické, lebo systém korupcie stojí na tých tzv. štandardných politických stranách, prinajmenej na niektorých z nich, ktorí si vytvorili stranícke šíky práve zo záujemcov o nejakú výhodu, o nejaký zisk. Komunisti tomu kedysi hovorili nomenklatúra, teraz sa tomu povie stranícki nominanti. Sú to tzv. naši ľudia. Títo ľudia, pokiaľ budú Slovensko riadiť alebo právne služby za Slovenskú republiku zabezpečovať len takto v predpojatom vyberaní ľudia na systéme bývalej komunistickej nomenklatúry alebo na súčasnom systéme našich ľudí, dovtedy by tu mala byť opozícia, ktorá proti tomu bude protestovať. Vedúca úloha strany, tej bývalej strany, zdanlivo pominula, ale stále je tu dosť adeptov na to, že keď vládneme, tak budeme mať tú vedúcu úlohu zase my. Zdvihneme zo zeme tú starú, tie staré zaužívané metódy nomenklatúry, všade dáme svojich ľudí a cez týchto svojich ľudí budeme tunelovať štát. Naozaj tá kauza pána Bžána je tunelovanie štátu, o tom hádam nikto nepochybuje. Len pár upozornení, že podľa všetkého odmena 17,4 mil. eur, teda tá, čo zostala, je podľa prieskumov OECD, ktorí robili prieskum pri medzinárodných investičných arbitrážach, ešte stále, stále približne päťkrát väčšia, než je priemer v tomto prieskume. Ten priemer je od 4 do 8 mil. a všetci, ktorí sa tu pokúšajú hrať s číslami, chcem upozorniť, že kauza Yukos, čo bola najväčšia investičná arbitráž na svete, stála menej, než by bol stál Slovenskú republiku pán Bžán. Tam, samozrejme, tie čísla, to nie sú nejaké hausnumerá a nestúpajú zas tak úplne aritmeticky, ako tu niektorí argumentujú, jednoducho aj pri architektúre, keď architekt stavia za 10 mld. komplex, tak nedostane to percento, ako keď stavia rodinný dom. Toto jednoducho má pravidlá a táto kauza, ja som veril, že tu bude diskusia najmä o tom, ako nastaviť tie pravidlá. Minister, ktorý za to zodpovedá, od ktorého som čakal, že sem práve vnesie vecnú atmosféru, pretože naňho osobne vlastne neboli žiadne, žiadne útoky, my tu hovoríme o systéme, ktorý Bžánov produkuje, tak tento minister namiesto tejto vecnej argumentácie a nejakého modelu, ktorý by pre budúcnosť odstránil takéto riziká, tak iba urážal predkladateľku a jej stranu. Hovorilo sa tu veľa aj o Gabčíkove, v prípade Gabčíkova, teda v tomto prípade pán Bžán tam nemal investičnú arbitráž, ale iba obyčajnú obchodnú arbitráž. Mal dostať tomu primeranú sumu, čo by som si trúfol povedať, že keďže doteraz dostal už takmer 4 mil. eur, tak tá suma mala pri tomto aj skončiť. Hlavnou témou ale, ktorú by som chcel, ktorú, ktorú, myslím, že by sa mala niesť naša diskusia, je, pokiaľ tu nemáme na stole od vlády za prvé prieskum, kde všade, povedzme v tejto chvíli, sa rodí alebo práve beží podobný proces, aký chcel obrať, obrať štát o tieto peniaze za medzinárodnú arbitráž, a pokiaľ nemáme od vlády garancie a vecnú, vecné pravidlá, ktoré by nás uistili ako opozíciu a mali by na tom nástojiť aj poslanci koalície, že podobné modely advokátskej kriminality vlastne nebudú pokračovať alebo nebežia v tejto chvíli, tak dovtedy nám zostáva, a prosím, aby ste to pochopili, dovtedy nám nezostáva nič iné, než hovoriť o systéme, ktorý, keď prenikne nejaká kauza, keď sa vynorí tá špička ľadovca, tak my máme šancu o nej hovoriť, verejnosť si ju všimne, novinári, ak naozaj zareaguje aj verejnosť, tak v tej chvíli sa koalícia stiahne. Ale my sa obávame, že keďže ste nenastavili pravidlá, že sa tá situácia bude opakovať opäť a opäť, zatiaľ sa nemení nič ani na tom systéme partokracie. Vy, naopak, rozmýšľate o nejakom zákone, ktorý by napríklad vykrútil krk stranám, ktoré sú antikorupčné a antipartokratické. Celé to delenie, že my sme štandardní, naozaj obracia dolu hlavou slovo štandardnosť. Lebo štandardné akcie, ak ste štandardní, naozaj pán minister zareagoval relatívne štandardne, odvolal úradníkov, keď vypukla aféra. Už menej štandardné je, že by sa mal zmieriť s troj- až päťnásobne vyššou odmenou pre ich človeka. Ja verím, že to pri tom nezostane a že naozaj sa pán minister Žiga zasadí za to, aby sa nevyplácala odmena vyše 17 mil. eur. A neštandardné je to, že sa z tejto situácie nevyvádza systém, ktorý by bránil pre budúcnosť opakovaniu podobných tunelov, akým tunelom je kauza Bžán. Ďakujem pekne. (Potlesk.)